Hold fri resten af året.

Sådan lyder en opfordring til kvinder i kampagnen 'Kvindernes sidste arbejdsdag', som fra tirsdag morgen kan ses i gadebilledet, på Facebook og på postkort, som kvinder kan sende til deres chef med besked om, at de holder fri. Kampagnens pointe er, at kvinder tjener så meget mindre end mænd, at de kan holde fri resten af året fra 1. november.

Overdrevet

Men budskabet fra de faglige organisationer HK, FOA, 3F og Socialpædagogerne er i bedste fald vildt overdrevet, lyder vurderinger fra to af landets førende forskere i ligeløn, skirver Politiken.

-For at kunne sammenligne lønforskelle må man tage højde for, at der er en lang række forskelle i mænd og kvinders arbejde, siger økonomiprofessor Nina Smith fra Aarhus Universitet.

Når en ny kampagne alligevel fokuserer på 18 procents lønforskel, er det udtryk for, at der bliver holdt liv i myter om lønforskelle, advarer professor Niels Westergård-Nielsen fra Handelshøjskolen ved Aarhus Universitet over for Politiken.

- I stedet for at gå hjem og holde fri fra 1. november bør kvinderne kæmpe for at komme frem på arbejdsmarkedet og lade mænd tage del i barslen og andet i hjemmet. Kun på den måde kommer kvinder helt til tops og får lederjob med høje lønninger, siger Nina Smith.

Kvinder vælger tryghed og frihed

En anden kendt årsag til lønforskellen er, at kvinder vælger uddannelser og brancher, hvor der ofte er mere tryghed og frihed, men til gengæld lavere løn. Det viser undersøgelser fra SFI - Det Nationale Forskningscenter for Velfærd.

- På jurastudiet dominerer kvinderne nu. Men når de bliver færdige, søger de direkte over i de lavere lønnede job i det offentlige, så de kan komme tidligt hjem. Mændene derimod går efter advokatjobbene i det private, hvor de arbejder længere og får højere løn, siger Nina Smith.

Historiske årsager

På SFI mener seniorforsker Mona Larsen, at man godt kan tage udgangspunkt i, at lønforskellen på 18 procent er et problem. Tallet kan nemlig blandt andet dække over, at nogle traditionelle kvindefag af historiske årsager er lavere lønnet:

-Forskellen kan skyldes, at et fag som sygeplejerske blev indplaceret med lav løn fra begyndelsen. Men man kan også se, at kvindefag typisk har satset på mere frihed frem for højere løn i forhandlingerne. Mandefag har typisk gjort det modsatte, siger hun.

Forskerne er enige om, at der fortsat er problemer, og at der stadig er brug for en stor indsats for at sikre, at mænd og kvinder har lige lønmuligheder. Debatten skal blot drejes ind på tiltag, der virker.

Ændringer i hjemmene